વડોદરાની પ્રખ્યાત એમ.એસ. યુનિવર્સિટીમાં આવેલા ફાઇન આટ્ર્સ વિભાગમાં વર્ષો પહેલાં કેટલીક મહિલાઓ ન્યૂડ મૉડેલ તરીકે પોઝ આપતી હતી, પણ છેલ્લાં કેટલાંક વર્ષોથી સંસ્થામાં ન્યૂડ સ્ટડી બંધ કરી દેવાતા હવે તેમનો કોઈ અતોપતો નથી. જમના (નામ બદલ્યું છે) આવી જ એક મૉડેલ છે. મોટા ભાગે તે છૂટક મજૂરી કરે છે, પણ ક્યારેક જાણીતા ચિત્રકારો માટે મૉડેલિંગ પણ કરે છે. આ કામ તે મોટા ભાગે મજૂરી ન હોય તેવા દિવસોમાં ખાનગીમાં કરે છે. તેના માટે તેને એક સમયના બસોથી અઢીસો રૃપિયા મળે છે. અગાઉ પતિ સાથે થતાં રહેતા ઝઘડાઓથી કંટાળીને તેણે છૂટાછેડા લઈ લીધા હતા. હાલ ઘર ચલાવવા માટે તે મજૂરી કરે છે અને ક્યારેક કોઈ ચિત્રકારના આમંત્રણ પર ન્યૂડ મૉડેલિંગ કરે છે. તેના પરિવારમાં તેના સિવાય એક દીકરી છે જે સ્થાનિક શાળામાં અભ્યાસ કરે છે.